”Fascisme og racisme kan aldrig slå rødder blandt os”

The Savage Rose og flere andre af landets store musiknavne skabte sammen med tusindvis af mennesker en fest ved koncerten Musik mod racisme på Rådhuspladsen torsdag, som Amnesty var medarrangør af.

Solen brændte ned over Rådhuspladsen og de mere end to tusind mennesker, der torsdag var mødt op til koncerten Musik mod racisme for at vise, at sammenhold, fællesskab, lige rettigheder og tolerance stadig fylder mere i Danmark end had og foragt over for bestemte befolkningsgrupper.

Stor opbakning fra musikere

Mellemfolkeligt Samvirke tog initiativ til koncerten for en lille uge siden i samarbejde med Amnesty og en række andre organisationer. På få dage lykkedes det at samle en række af landets største musikere, der hellere end gerne ville optræde gratis for at bakke op om de medborgere, der igennem længere tid har skullet finde sig i hadtale og trusler om deportation.

Humoristisk åbning

Komikeren Omar Marzouk åbnede folkefesten med en varm og humoristisk fortælling om hans egen dansk-arabiske familie, hvorefter Kira Skov tog over med et kvarters intens og nærværende rock, som øjeblikkeligt satte gang i menneskehavet. Hun fik til sidst selskab på scenen af Mette Lindberg, der efter sin optræden blev omringet af de mange børn, der fra koncertens start havde fundet sig en plads helt oppe foran scenen.